KOMMUNAL XO‘JALIGIDA ENERGIYANI TEJAYDIGAN TEXNOLOGIYALARNI JORIY ETISh KOMPLEKS DASTURINI AMALGA OShIRISh ChORA-TADBIRLARI TO‘G‘RISIDA

Energiyani tejashni ta’minlash uchun “O‘zdavneftgazinspeksiya” va “Sanoatkontexnazorat” davlat inspeksiyasi tomonidan Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda o‘z mablag‘lari hisobiga moliyalashtirilayotgan korxonalar va tashkilotlardagi ma’naviy eskirgan,tejamsiz bug‘ qozoni agregatlarini foydali ish koeffitsiyenti 90 foizdan ortiq bo‘lgan, zamonaviy talablarga javob beradigan zamonaviy tejamli bug‘ qozoni agregatlariga almashtirish ishlari olib borilayotganligi qayd etilsin.
 Qoraqalpog‘iston Respublikasi, Andijon, Buxoro, Jizzax, Qashqadaryo, Samarqand, Sirdaryo, Xorazm viloyatlari va Toshkent shahrida suv ta’minoti va issiqlik ta’minoti korxonalarining ishlab chiqarish infratuzilmasini zamonaviylashtirish va texnika bilan qayta jihozlash, aholini sifatli ichimlik suv va issiqlik energiyasi bilan ta’minlashni yaxshilash bo‘yicha chet el investitsiyalari jalb etilgan loyihalar amalga oshirilmoqda.
 Shu bilan birga mamlakat mintaqalarida hamon foydali ish koeffitsiyenti past bo‘lgan (70 foizgacha), issiqlik energiyasi ishlab chiqarishga tabiiy gazning solishtirma sarfi mamlakatimiz ishlab chiqaruvchilari tomonidan ishlab chiqarilayotgan zamonaviy bug‘ qozoni agregatlarining ko‘rsatkichlaridan 25—30 foiz ortiq bo‘lgan ma’naviy eskirgan bug‘ qozoni agregatlaridan foydalanilmoqda.
 Foydalanilayotgan va rekonstruksiya qilinishi yoki almashtirilishi talab etiladigan eskirgan taqsimlovchi suv quvuri va issiqlik tarmoqlarida ishlab chiqarilgan issiqlik va ichimlik suv yo‘qolishi yuqoriligicha qolmoqda (20 foizdan ortiq).
 Kommunal xizmatlar ko‘rsatish sohasida energiyani tejaydigan texnologiyalarni joriy etish, ichimlik suv va ishlab chiqarilayotgan issiqlik energiyasi yo‘qolishini kamaytirish maqsadida Vazirlar Mahkamasi qaror qiladi:
 1. “O‘zdavneftgazinspeksiya” va “Sanoatkontexnazorat” davlat inspeksiyasi, “O‘zkommunxizmat” agentligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining:
 Faoliyati Respublika budjeti va mahalliy budjetlar mablag‘lari hisobiga amalga oshirilmaydigan korxonalar va tashkilotlarning ma’naviy eskirgan va tejamsiz bug‘ qozoni agregatlarini 2005—2007-yillar davrida bosqichma-bosqich almashtirish dasturini 1-ilovaga* muvofiq; 
 2006—2009-yillar davrida respublika mintaqalari bo‘yicha eskirgan suv quvuri va issiqlik tarmoqlarini suv ta’minoti va issiqlik ta’minoti korxonalarining o‘z mablag‘lari hisobiga rekonstruksiya qilish dasturini 2 va 3-ilovalarga* muvofiq tasdiqlash haqidagi taklifi qabul qilinsin.
 2. Belgilab qo‘yilsinki:
 bug‘ qozoni agregatlarini o‘rnatishga “Sanoatkontexnazorat” davlat inspeksiyasining tegishli ruxsatnomalariga ega bo‘lgan ixtisoslashtirilgan korxonalar qo‘yiladilar;
 faoliyati Respublika budjeti va mahalliy budjetlar mablag‘lari hisobiga amalga oshirilmaydigan, ma’naviy eskirgan va tejamsiz bug‘ qozoni agregatlarini almashtirmagan korxonalar va tashkilotlarga nisbatan 2019-yil 1-iyundan boshlab foydalanilgan tabiiy gaz uchun haq to‘lash bo‘yicha amaldagi tariflarga 1,2 oshirilgan koeffitsiyent qo‘llaniladi, issiqlik ta’minoti va issiq suv ta’minoti bo‘yicha aholiga xizmatlar ko‘rsatayotgan korxonalar va tashkilotlar bundan mustasno.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari “O‘zkommunxizmat” agentligi, “O‘zdavneftgazinspeksiya” va “Sanoatkontexnazorat” davlat inspeksiyasi bilan birgalikda shaharlar, tumanlar, korxonalar va tashkilotlar bo‘yicha:
 faoliyati Respublika budjeti va mahalliy budjetlar mablag‘lari hisobiga amalga oshirilmaydigan korxonalar va tashkilotlarning ma’naviy eskirgan va tejamsiz bug‘ qozoni agregatlarini almashtirishni, shuningdek isitish mavsumida yoqilg‘ining muqobil turlaridan foydalanish imkoniyatini nazarda tutadigan mintaqaviy Dasturlarni;
 eskirgan suv quvurlari va issiqlik tarmoqlarini suv ta’minoti va issiqlik ta’minoti korxonalarining o‘z mablag‘lari hisobiga rekonstruksiya qilish mintaqaviy Dasturlarini bir oy muddatda ishlab chiqsinlar va tasdiqlasinlar.
 Mintaqaviy dasturlarni tuzishda moliyalashtirishning aniq manbalari va ularning amalga oshirilishi uchun mas’ul bajaruvchilar belgilansin. 
 4. “O‘zkommunxizmat” agentligi, “O‘zdavneftgazinspeksiya”, “Sanoatkontexnazorat” davlat inspeksiyasi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda qabul qilingan mintaqaviy Dasturlarning bajarilishi ustidan doimiy monitoring olib borsinlar.
 5. “O‘zkommunxizmat” agentligi, “O‘zdavneftgazinspeksiya”, “Sanoatkontexnazorat” davlat inspeksiyasi Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda ushbu qaror bilan tasdiqlangan dasturlarning bajarilishi to‘g‘risida yilning har choragida Vazirlar Mahkamasiga axborot kiritsinlar.
 6. “O‘zdavneftgazinspeksiya” “Sanoatkontexnazorat” davlat inspeksiyasi, “O‘zkommunxizmat” agentligi, O‘zbekiston Respublikasi Iqtisodiyot vazirligi, Moliya vazirligi bilan birgalikda monitoring natijalarini hisobga olgan holda respublika mintaqalari bo‘yicha Respublika budjeti va mahalliy budjetlardan moliyalashtiriladigan korxonalar va tashkilotlarning ma’naviy eskirgan va tejamsiz bug‘ qozoni agregatlarini almashtirish dasturini ikki oy muddatda ishlab chiqsin va tasdiqlash uchun Vazirlar Mahkamasiga kiritsin.
 7. Tashqi iqtisodiy aloqalar, investitsiyalar va savdo vazirligi “O‘zkommunxizmat” agentligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda mavjud eskirgan suv quvurlari va issiqlik tarmoqlarini rekonstruksiya qilish uchun chet el investitsiyalarini jalb etish masalasini ishlab chiqsin.
 Uning natijalari to‘g‘risida 2005-yil va 2006-yilning I yarim yilligi yakunlari bo‘yicha Vazirlar Mahkamasiga axborot berilsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari N.M. Xanov zimmasiga yuklansin.